Úradný vestník L 049 , 19/02/2004 S. 0036 - 0041



Smernica Európskeho parlamentu a Rady 2004/3/ES z 11. februára 2004, ktorou sa menia a dopĺňajú smernice Rady 70/156/EHS a 80/1268/EHS, pokiaľ ide o meranie emisií oxidu uhličitého a spotreby paliva vozidiel kategórie N1 (Text s významom pre EHP) EURÓPSKY PARLAMENT A RADA EURÓPSKEJ ÚNIE so zreteľom na zmluvu o založení Európskeho spoločenstva, najmä na jej článok 95, so zreteľom na návrh Komisie [1], so zreteľom na stanovisko Európskeho hospodárskeho a sociálneho výboru [2], konajúc v súlade s postupom stanoveným v článku 251 zmluvy [3], keďže: (1) Smernica Rady 80/1268/EHS zo 16. decembra 1980 týkajúca sa emisií oxidu uhličitého a spotreby paliva motorových vozidiel [4] je jednou zo samostatných smerníc postupu typového schvaľovania zavedeného smernicou Rady 70/156/EHS zo. 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [5]. (2) Oznámenie Komisie Európskemu parlamentu a Rade o "Politike a opatreniach EÚ na zníženie emisií skleníkových plynov: k Európskemu programu na zmenu podnebia (ECCP)", navrhuje implementačnú stratégiu zníženia emisií skleníkových plynov, vrátane opatrení v dopravnom sektore. Zelená kniha "K európskej stratégii zabezpečenia dodávok energie" taktiež obsahuje výzvy na zníženie spotreby paliva motorových vozidiel. (3) Podľa stratégie spoločenstva na zníženie emisií oxidu uhličitého (CO2) z osobných automobilov, ako je načrtnuté v oznámení Komisie Európskemu parlamentu a Rade nazvanom "Stratégia spoločenstva na zníženie emisií CO2 z osobných automobilov a zníženie spotreby paliva", bola ako základný nástroj použitá harmonizovaná metodológia podľa smernice 80/1268/EHS. Ako predpoklad pre následné opatrenia na zníženie spotreby paliva a emisií CO2 v sektore ľahkých úžitkových vozidiel, je potrebné rozšíriť pôsobnosť uvedenej smernice tak, aby zahŕňala aj vozidlá kategórie N1. (4) Ako je uvedené v rozhodnutí Európskeho parlamentu a Rady č. 1753/2000/ES z 22. júna 2000, ktorým sa ustanovuje systém na monitorovanie priemerných špecifických emisií CO2 pochádzajúcich z nových osobných automobilov [6], Komisia urobila štúdiu na preskúmanie možností a účinku harmonizovaného postupu na meranie špecifických emisií CO2 z vozidiel kategórie N1. V tomto ohľade sa považuje za technicky prijateľné a nákladovo najefektívnejšie používať existujúci emisný test podľa smernice Rady 70/220/EHS z 20. marca 1970 o aproximácii právnych predpisov členských štátov o opatreniach proti znečisťovaniu ovzdušia výfukovými plynmi zo zážihových motorov motorových vozidiel [7], ako aj na meranie spotreby paliva a emisií CO2 pre túto kategóriu vozidiel. (5) Mnoho výrobcov malých sérií kupuje od dodávateľov motory, ktoré sú z hľadiska emisií typovo schválené podľa smernice Rady 88/77/ES z 3. decembra 1987 o aproximácii právnych predpisov členských štátov, týkajúcej sa opatrení prijatých proti znečisťovaniu ovzdušia emisiami plynných a tuhých škodlivín zo vznetových motorov používaných vo vozidlách a emisií plynných škodlivín zo zážihových motorov vozidiel poháňaných zemným plynom alebo skvapalneným ropným plynom [8]. Značný počet takýchto výrobcov nemá potrebnú infraštruktúru alebo odborné znalosti na testovanie emisií výfukových plynov alebo CO2. Je preto nevyhnutné udeliť výnimku pre výrobcov malých sérií, pretože dodatočné náklady, ktoré by mohli znášať aby splnili požiadavky tejto smernice, by boli neprimerane vysoké. (6) Tieto opatrenia majú tiež dopad na prílohy k smernici 70/156/EHS. (7) Smernice 70/156/EHS a 80/1268/EHS by sa preto mali príslušne zmeniť a doplniť, PRIJALI TÚTO SMERNICU: Článok 1 Smernica 70/156/EHS sa týmto mení a dopĺňa takto: a) riadok 39 prílohy IV, časť I sa nahrádza takto: "Predmet schválenia | Smernica č. | Odkaz na Úradný vestník | M1 | M2 | M3 | N1 | N2 | N3 | O1 | O2 | O3 | O4 | 39.Emisie CO2/spotreba paliva | 80/1268/EHS | L 375, 31.12.1980, s. 36 | X | | | X" | | | | | | | b) v osvedčení spoločenstva o zhode pre dokončené alebo dokončované vozidlá kategórie N1, N2 a N3 v prílohe IX, časť I, strana 2 sa pridáva tento bod: +++++ TIFF +++++ Článok 2 Prílohy I a II k smernici 80/1268/EHS sa menia a dopĺňajú tak, ako je uvedené v prílohe k tejto smernici. Článok 3 Najneskôr do 19. februára 2006 Komisia: a) predloží štúdiu o možnostiach získania reprezentatívnych nameraných hodnôt emisií CO2 a údajov o spotrebe paliva vozidiel dokončovaných v niekoľkých stupňoch a vozidiel, ktorých emisie sa merajú podľa smernice 88/77/EHS, aby sa zohľadnili aspekty "nákladovej efektívnosti" týchto meraní; b) predloží hodnotenie koncepcie rodiny vozidiel zavedenej v tejto smernici; c) prípadne predloží výboru zriadenému článkom 13 smernice 70/156/EHS návrh opatrení o prispôsobení tejto smernice technickému pokroku. Článok 4 Keď vozidlo vyrobené špecializovaným výrobcom nadstavby zodpovedá kritériám jedného vozidla z rodiny vozidiel výrobcu základného vozidla, výrobca nadstavby môže použiť údaje o spotrebe paliva a emisiách CO2 poskytnuté týmto výrobcom. Článok 5 1. S účinnosťou od 19. februára 2005, pre vozidlá kategórie N1, nesmú členské štáty z dôvodov emisií CO2 alebo spotreby paliva: a) odmietnuť udelenie typového schválenia ES alebo národného typového schválenia pre akýkoľvek typ motorového vozidla; b) zakázať registráciu, predaj alebo uvedenie do prevádzky vozidiel podľa článku 7 smernice 70/156/EHS, ak hodnoty emisií CO2 alebo údaje o spotrebe paliva boli stanovené v súlade s požiadavkami smernice 80/1268/EHS, v znení tejto smernice. 2. S účinnosťou od 1. januára 2005 pre vozidlá kategórie N1, trieda I a s účinnosťou od 1. januára 2007 pre vozidlá kategórie N1, trieda II a III členské štáty: a) nesmú naďalej udeľovať typové schválenie ES podľa článku 4 ods. 1 smernice 70/156/EHS; b) musia odmietnuť udeliť národné typové schválenie, pokiaľ sa neuplatňujú ustanovenia článku 8 ods. 2 smernice 70/156/EHS, ak hodnoty emisií CO2 alebo údaje o spotrebe paliva neboli stanovené v súlade s požiadavkami smernice 80/1268/EHS, zmenenej a doplnenej touto smernicou. 3. S účinnosťou od 1. januára 2006 pre vozidlá kategórie N1, trieda I a s účinnosťou od 1. januára 2008 pre vozidlá kategórie N1, trieda II a III členské štáty: a) považujú osvedčenia o zhode, ktoré sprevádzajú nové vozidlá podľa smernice 70/156/EHS za neplatné na účely článku 7 ods. 1 tejto smernice; b) odmietajú registráciu, predaj alebo uvedenie do prevádzky nových vozidiel, ktoré nie sú sprevádzané platným osvedčením o zhode podľa smernice 70/156/EHS, pokiaľ sa neuplatňujú ustanovenia článku 8 ods. 2 tejto smernice, ak hodnoty emisií CO2 alebo údaje o spotrebe paliva neboli stanovené v súlade s požiadavkami smernice 80/1268/EHS, v znení tejto smernice. 4. Pre viacstupňovo schvaľované vozidlá kategórie N1 sa dátumy uvedené v odsekoch 2 a 3 posúvajú o 12 mesiacov. 5. Na účely tohto článku: - vozidlo kategórie N1, triedy I znamená vozidlo kategórie N1, ktorého referenčná hmotnosť nepresahuje 1305 kg, - vozidlo kategórie N1, triedy II znamená vozidlo kategórie N1 s referenčnou hmotnosťou väčšou ako 1305 kg ale nepresahujúcou 1760 kg, - vozidlo kategórie N1, triedy III znamená vozidlo kategórie N1 s referenčnou hmotnosťou nad 1760 kg. Článok 6 Členské štáty do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 19. februára 2005 uvedú. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 7 Táto smernica nadobúda účinnosť dňom jej uverejnenia v Úradnom vestníku Európskej únie. Článok 8 Táto smernica je adresovaná členským štátom. V Štrasburgu 11. februára 2004 Za Európsky parlament predseda P. Cox Za Radu predseda M. McDowell [1] Ú. v. ES C 51 E, 26.2.2002, s. 317. [2] Ú. v. ES C 125, 27.5.2002, s. 6. [3] Stanovisko Európskeho parlamentu z 24. septembra 2002 (Ú. v. ES C 273 E, 14.11.2003, s. 22), Spoločná pozícia Rady z 9. októbra 2003 (Ú. v. ES C 305 E, 16.12.2003 s 1) a pozícia Európskeho parlamentu zo 16. decembra 2003 (ešte neuverejnené v úradnom vestníku). [4] Ú. v. ES L 375, 31.12.1980, s. 36. Smernica naposledy zmenená a doplnená smernicou Komisie 1999/100/ES (Ú. v. ES L 334, 28.12.1999, s. 36). [5] Ú. v. ES L 42, 23.2.1970, s. 1. Smernica naposledy zmenená a doplnená nariadením (ES) č. 807/2003 (Ú. v. ES L 122, 16.5.2003, s. 36). [6] Ú. v. ES L 202, 10.8.2000, s. 1. [7] Ú. v. ES L 76, 6.4.1970, s. 1. Smernica naposledy zmenená a doplnená smernicou Komisie 2003/76/ES (Ú. v. ES L 206, 15.8.2003, s. 29). [8] Ú. v. L 36, 9.2.1988, s. 33. Smernica naposledy zmenená a doplnená smernicou Komisie 2001/27/ES (Ú. v. ES L 107, 18.4.2001, s. 10). -------------------------------------------------- PRÍLOHA I. Príloha I k smernici 80/1268/EHS sa týmto mení a dopĺňa takto: 1. Bod 1 sa nahrádza takto: "1. ROZSAH POSOBNOSTI Táto smernica sa vzťahuje na meranie emisií oxidu uhličitého (CO2) a spotrebu paliva motorových vozidiel kategórie M1 a N1. Nevzťahuje sa na typ vozidla kategórie N1, ak sú splnené tieto podmienky: - typ motora, ktorým je vybavený tento typ vozidla dostal typové schválenie podľa smernice 88/77/EHS a - celková ročná svetová výroba vozidiel kategórie N1 výrobcu, je menšia ako 2000 vozidiel." 2. Bod 2.3 sa nahrádza takto: "2.3. Ak technická služba zodpovedná za vykonávanie testov typového schválenia vykoná testy sama, odovzdá sa jej pre test, ktorý je opísaný v bode 6. vozidlo reprezentujúce typ, ktorý sa má schváliť. Pre vozidlá kategórie M1 a N1 typovo schválené z hľadiska ich emisií podľa smernice 70/220/EHS, bude technická služba počas testu kontrolovať, či toto vozidlo spĺňa limitné hodnoty platné pre taký typ podľa smernice 70/220/EHS." 3. V bode 6.1 sa pridáva tento odsek: "Vozidlá, ktoré nedosahujú hodnoty zrýchlenia a maximálnej rýchlosti požadované v testovacom cykle sa musia prevádzkovať s naplno stlačeným akcelerátorom, kým sa opäť nedosiahne požadovaná jazdná krivka. Odchýlky od testovacieho cyklu sa musia zaznamenať v testovacom protokole." 4. Bod 11 sa nahrádza takto: "11. ROZŠÍRENIE SCHVÁLENIA 11.1. Typové schválenie sa môže rozšíriť na vozidlá rovnakého typu, alebo typu odlišného z hľadiska nasledovných charakteristík uvedených v prílohe II, ak emisie CO2, namerané technickou službou, nepresahujú hodnotu typového schválenia o viac ako 4 % u vozidiel kategórie M1 a 6 % u vozidiel kategórie N1: - referenčná hmotnosť, - maximálna prípustná hmotnosť, - typ karosérie: pre M1: sedan so stupňovitou zadnou časťou, sedan so skosenou zadnou časťou (hatchback), kombi, kupé, kabriolet, viacúčelové vozidlo pre N1: nákladný automobil, dodávka, - celkové prevodové pomery, - vybavenie motora a príslušenstvo. 11.2. Rozšírenie schválenia vozidiel kategórie N1 v rámci rodiny vozidiel: 11.2.1. Pre vozidlá kategórie N1, ktoré sú schválené ako príslušníci rodiny vozidiel s použitím postupu uvedeného v prílohe I bod 12.2, sa môže typové schválenie rozšíriť na vozidlá z rovnakej rodiny vozidiel len vtedy, keď technická služba dospeje k názoru, že spotreba paliva nového vozidla nepresahuje spotrebu paliva vozidla, na ktorom je spotreba paliva rodiny vozidiel založená. Schválenia sa môžu rozšíriť aj na vozidlá, ktoré: - sú až o 110 kg ťažšie ako testované vozidlo patriace do rodiny vozidiel za predpokladu, že sú maximálne o 220 kg ťažšie ako najľahšie vozidlo rodiny, - majú nižší celkový prevodový pomer ako testované vozidlo rodiny vozidiel, výhradne z dôvodu iného rozmeru pneumatiky a - zodpovedajú rodine vozidiel vo všetkých ostatných ohľadoch. 11.2.2. Pre vozidlá kategórie N1, ktoré sú schválené ako príslušníci rodiny vozidiel s použitím postupu uvedeného v prílohe I bode 12.3, sa môže typové schválenie rozšíriť na vozidlá z rovnakej rodiny vozidiel bez dodatočného testovania len vtedy, keď technická služba dospeje k názoru, že spotreba paliva nového vozidla je v rámci limitov takých dvoch vozidiel v rodine, ktoré majú najnižšiu resp. najvyššiu spotrebu paliva." 5. Pridáva sa tento bod: "12. SCHVÁLENIE VOZIDIEL KATEGÓRIE N1, V RÁMCI RODINY VOZIDIEL Vozidlá kategórie N1 môžu byť schválené v rámci rodiny vozidiel podľa bodu 12.1 s použitím alternatívnych metód opísaných v bode 12.2 a 12.3. 12.1. Vozidlá kategórie N1 môžu byť zoskupené do jednej rodiny na účely tejto smernice ak sú nasledovné parametre identické alebo ak sú v rámci daných limitov: 12.1.1. Identické parametre sú: - výrobca a typ podľa prílohy II, oddiel I, bod 0.2, - zdvihový objem, - typ systému riadenia emisií, - typ palivového systému podľa prílohy II, bod 1.5.2. 12.1.2. Nasledovné parametre musia byť v rámci týchto limitov: - celkové prevodové pomery (maximálne 8 % nad najnižšou hodnotou) podľa prílohy II, bod 1.6.3, - referenčná hmotnosť (maximálne o 220 kg menej ako najťažší variant), - čelná oblasť (maximálne o 15 % menšia ako najväčšia oblasť), - výkon motora (maximálne o 10 % nižší ako najvyššia hodnota). 12.2. Rodina vozidiel podľa bodu 12.1 môže byť schválená s údajmi o emisiách CO2 a spotrebe paliva, ktoré sú spoločné pre všetky vozidlá rodiny. Technická služba musí vybrať na testovanie vozidlo z rodiny, ktorého emisie CO2 sú podľa názoru technickej služby najvyššie. Merania sa vykonávajú podľa opisu v bode 6 a výsledky, podľa metódy opísanej v bode 6.5, sa použijú ako hodnoty typového schválenia, ktoré sú spoločné pre všetky vozidlá rodiny. 12.3. Vozidlá zoskupené do rodiny podľa bodu 12.1 sa môžu schváliť s individuálnymi údajmi o emisiách CO2 a spotrebe paliva pre každé vozidlo z rodiny. Technická služba vyberie na testovanie dve vozidlá, ktorých emisie CO2 sú podľa názoru technickej služby najvyššie resp. najnižšie. Merania sa vykonávajú podľa opisu v bode 6. Ak sú údaje výrobcu pre tieto dve vozidlá v rámci tolerancií opísaných v bode 6.5, emisie CO2 uvedené výrobcom pre všetky vozidlá rodiny sa môžu použiť ako hodnoty typového schválenia. Ak nie sú údaje výrobcu pre tieto dve vozidlá v rámci tolerancií, výsledky, podľa metódy opísanej v bode 6.5, sa použijú ako hodnoty typového schválenia a technická služba vyberie vhodný počet iných vozidiel skupiny na dodatočné testy." II. Príloha II k smernici 80/1268/EHS sa mení a dopĺňa takto: 1. Znenie na začiatku strany sa mení a dopĺňa takto: "Dodatok k osvedčeniu o typovom schválení ES č.: týkajúci sa typového schválenia vozidla6 so zreteľom na smernicu 80/1268/EHS (emisie CO2 a spotreba paliva), naposledy zmenenú a doplnenú smernicou 2004/3/ES)." 2. K dodatku sa pridáva táto poznámka pod čiarou: "6 Pre vozidlá schválené v rámci rodiny podľa prílohy I, bod 12, musí byť tento dodatok predložený za každé jednotlivé vozidlo rodiny." 3. Dodatok sa ďalej mení a dopĺňa takto: a) bod 1.3 znie takto: "1.3. Typ karosérie 1.3.1. pre M1: sedan so stupňovitou zadnou časťou, sedan so skosenou zadnou časťou (hatchback), kombi, kupé, kabriolet, viacúčelové vozidlo1 1.3.2. pre N1: nákladný automobil, dodávka" b) bod 1.7 znie takto: "1.7. Hodnoty typového schválenia" --------------------------------------------------